CELEX: 62019CN0257
Language: lt
Date: 2019-03-26 00:00:00
Title: Byla C-257/19: 2019 m. kovo 26 d. pareikštas ieškinys byloje Europos Komisija/Airija

17.6.2019   
            
            
               LT
            
            
               Europos Sąjungos oficialusis leidinys
            
            
               C 206/31
            
         
      2019 m. kovo 26 d. pareikštas ieškinys byloje Europos Komisija/Airija
      (Byla C-257/19)
      (2019/C 206/36)
      Proceso kalba: anglų
      
         Šalys
      
      
         Ieškovė: Europos Komisija, atstovaujama S. L. Kalėdos, N. Yerrell
      
         Atsakovė: Airija
      
         Ieškovės reikalavimai
      
      
                  —
               
               
                  pripažinti, kad nenumačiusi tyrimo įstaigos, kuri organizaciniu bei teisinės struktūros atžvilgiu ir priimdama sprendimus nepriklausytų nuo jokios šalies, kurios interesai galėtų prieštarauti jai pavestai užduočiai, Airija neįvykdė įsipareigojimų pagal 2009 m. balandžio 23 d. Europos Parlamento ir Tarybos direktyvos 2009/18/EB (1), nustatančios pagrindinius principus, taikomus avarijų jūrų transporto sektoriuje tyrimui, ir iš dalies keičiančios Tarybos direktyvą 1999/35/EB ir Europos Parlamento ir Tarybos direktyvą 2002/59/EB, 8 straipsnio 1 dalį,
               
            
                  —
               
               
                  priteisti iš Airijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Pagal Direktyvos 2009/18/EB 8 straipsnio 1 dalį valstybės narės turi užtikrinti, kad labai sunkių jūrų laivų avarijų saugumo tyrimus atliktų atsakinga nešališka nuolatinė tyrimo įstaiga. Tam, kad saugumo tyrimas būtų atliekamas nešališkai, pagal 8 straipsnio 1 dalį reikalaujama, kad tyrimo įstaiga organizaciniu bei teisinės struktūros atžvilgiu ir priimdama sprendimus nepriklausytų nuo jokios šalies, kurios interesai galėtų prieštarauti jai pavestai užduočiai.
      Komisija laikosi nuomonės, kad Airijos įsteigta Marine Casualty Investigation Board (Jūrų laivų avarijų tyrimo valdyba) neatitinka šio reikalavimo, nes du iš penkių jos narių taip pat eina bendro reguliavimo ir vykdymo užtikrinimo pareigas dėl su Airijos vėliava plaukiojančių laivų saugumo jūroje ir saugumo patikrinimų Airijos vandenyse.
      
         (1)  OL L 131, 2009, p. 114.